เพิ่มหักค่าเสื่อมยังเคว้ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังยื้อเอกชน ไม่ยอมเพิ่มเพดานหักค่าเสื่อมราคาเครื่องจักรแถมไม่สรุปวงเงิน
นายประดิษฐ์ ภัทรประสิทธิ์ รมช.คลัง เปิดเผยภายหลังการหารือร่วมกับสภาอุตสาหกรรมแห่งประเทศไทย (ส.อ.ท.) เพื่อขับเคลื่อนมาตรการช่วยเหลือผู้ส่งออกจากวิกฤตค่าเงินบาทแข็งค่า ว่า หลักเกณฑ์การเพิ่มค่าหักลดหย่อนการนำเข้าเครื่องจักรเพื่อกระตุ้นการเพิ่มขีดความสามารถในการแข่งขันของผู้ส่งออกจะได้ข้อสรุปใน 12 สัปดาห์นี้ ขณะนี้อยู่ระหว่างการพิจารณาของสำนักงานเศรษฐกิจการคลัง (สศค.) แต่จะไม่เป็นไปตามที่เอกชนร้องขอทั้งหมด
ทั้งนี้ ข้อเสนอที่ ส.อ.ท. ได้เสนอให้กระทรวงการคลังคิดค่าเสื่อมราคาของเครื่องจักรในอัตรา 1.5 เท่า โดยให้หักค่าเสื่อมได้ 3 วิธี คือ 1.หักในอัตราเร่งปีเดียว 100% 2.หักอัตราเร่งแต่ปีแรกหักได้ 60% ส่วนที่เหลือแบ่งจ่ายตามหลักเกณฑ์ของกรมสรรพากร และ 3.หักตามเกณฑ์ของกรมสรรพากร ซึ่งมาตรการดังกล่าวยังไม่ได้อนุมัติ 
นอกจากนี้ ยังเสนอให้ธนาคารของรัฐเป็นผู้จัดหาแหล่งเงินทุนมาสนับสนุนการนำเข้าสั่งซื้อเครื่องจักร วงเงิน 1 หมื่นล้านบาท ให้กับผู้ประกอบการ โดยคิดอัตราดอกเบี้ยลูกค้ารายใหญ่ชั้นดีลบ 3% ต่อปี แต่ก็ยังไม่สามารถให้คำตอบได้ เนื่องจากสินเชื่อที่ขอมามีเงื่อนไขที่กำหนดให้มีระยะเวลาปลอดดอกเบี้ย 2 ปี และมีระยะเวลาการชำระหนี้นานเกินไปอาจเป็นภาระต่องบประมาณ เพราะต้องขอให้คณะรัฐมนตรี (ครม.) พิจารณาอุดหนุนบริการสาธารณะ (พีเอสโอ) ด้วย จึงต้องพิจารณาให้รอบคอบ
อย่างไรก็ตาม ที่ผ่านมาได้อนุมัติในส่วนของมาตรการชำระเงินค่าระวางสินค้าด้วยเงินสกุลเหรียญสหรัฐไปแล้ว รวมถึงได้ออกมาตรการชำระค่าสินค้าในประเทศด้วยเงินสกุลเหรียญสหรัฐ ซึ่งทางธนาคารแห่งประเทศไทย (ธปท.) เห็นชอบแล้ว 
นอกจากนี้ ยังได้มีมาตรการช่วยเหลือแพ็กกิงเครดิต 5,000 ล้านบาท จัดเงินกู้เพื่อเสริมสภาพคล่องแก่ผู้ประกอบการเอสเอ็มอีอีก 1 หมื่นล้านบาท ซึ่งล้วนแล้วแต่เป็นมาตรการส่งเสริมขีดความสามารถของผู้ประกอบการไทย ให้แข่งขันได้ในช่วงที่มีเงินทุนไหลเข้าและกดดันให้เงินบาทแข็งค่าอย่างหนัก 
นายพยุงศักดิ์ ชาติสุทธิผล ประธาน ส.อ.ท. กล่าวว่า ต้องการให้รัฐบาลควบคุมดูแลอัตราแลกเปลี่ยนไม่ให้มีแนวโน้มที่แข็งค่ากว่าภูมิภาค ซึ่งค่าเงินบาทในปัจจุบันก็อยู่ในระดับที่เอกชนสามารถแข่งขันได้